連得夏三十一翇兄弟范十五仲容趙十七穎達書相與甚勤作詩寄之
作者：呂本中
朝代：宋

paragraphs: 閑居病亦侵，世務每絕念。
猶憐二三子，從我久未厭。
書來不改昨，意苦辭亦贍。
問我來何時，期我早會面。
我行但謀食，欲去復未便。
要當相就居，同止山水縣。
讀我所傳書，亦足滿素願。
開卷忽有得，如飲醇酒釅。
吾聞古志士，學也蓋有漸。
欲升夫子堂，不摘屈宋艶。
倒籬望青天，豈必在窺覸。
他時倘從容，此語子可驗。